

[prensa@baqueira.es](mailto:prensa@baqueira.es)

[www.baqueira.es](http://www.baqueira.es/)

00 34 93 204 95 57

**Nota de premsa – 16 desembre 2015**

**Nous circuits d'esquí de muntanya a Baqueira Beret**

**L'estació d'esquí de Baqueira Beret en col·laboració amb el Conselh Generau d'Aran i l'Ajuntament de Naut Aran han dissenyat cinc noves rutes per permetre la iniciació a l'esquí de muntanya en un entorn segur.**

La temporada d'hivern 2015-2016 arriba amb noves propostes per practicar l'esquí de muntanya a Baqueira Beret i la Val d'Aran. L'estació d'esquí, en col·laboració amb el Conselh Generau d'Aran i l'Ajuntament de Naut Aran, proposa noves rutes, ideals per conèixer l'entorn i iniciar-se en aquesta disciplina en els voltants de l'estació. Aquestes rutes se sumen a les ja existents a la Val d'Aran però que es troben fora de la zona d'influència de Baqueira Beret.

Es tracta d'una iniciativa que neix amb un doble objectiu. D'una banda, introduir els esquiadors en l'esquí de muntanya en zones fàcilment accessibles perquè s'agafi experiència que permeti sortir a la muntanya en àrees no controlades per l'estació, que és l'espai ideal per practicar aquesta modalitat. En aquest sentit, s'ha buscat crear circuits segurs en els què s'evitin les situacions de perill que es poden derivar del fora pista en zones no tractades. El segon objectiu és regular aquesta pràctica a pistes ja que les estacions han detectat un augment considerable d'esquiadors amb pells de foca que ascendeixen per les seves pistes amb el consegüent perill per als que baixen. Amb l'obertura dels nous itineraris, que són gratuïts, els esquiadors de muntanya ja tenen el seu espai específic.

**Descobrir els racons més bonics de la Val d'Aran amb seguretat**

L'esquí de muntanya és un dels esports d'hivern que permet accedir als racons de muntanya més espectaculars i menys transitats. Recórrer aquests itineraris permet als visitants estar en contacte amb la natura, desconnectar, endinsar-se en un paisatge únic de la Val d'Aran.

Amb aquesta iniciativa de l'estació queda clar que l'esquí de muntanya s'ha de practicar fora de les pistes destinades als esquiadors alpins. Els ascensos pels esmentats itineraris de muntanya sempre es realitzaran dins de l'espai delimitat per l'estació, al lateral extern de la pista, mai dins d'aquesta. Es recomana realitzar els ascensos en fila índia, portar el material bàsic de seguretat (pala, arva i sonda) i queda prohibit l'accés a pistes tancades.

Després del tancament de l'estació quedaran també tancats els circuits quedant prohibit el seu accés pel perill que suposa les activitats de manteniment que es duen a terme, especialment la presència de màquines trepitja-pistes, que poden utilitzar cabrestant i cables d'acer, així com el desencadenament preventiu d'allaus dut a terme pel personal de pistes de l'estació.

L'esquiador dels circuits ha de prestar especial atenció i adequar el seu comportament a les advertències, cartells i indicacions del personal de l'estació. No és permès portar gossos. Es recomana sempre informar-se, previ a iniciar l'ascens, de les condicions meteorològiques i nivell del perill d'allaus i en cas de poca experiència es recomana anar sempre acompanyat d'un guia amb titulació oficial.

Hi ha unes normes addicionals per a la pràctica de l'esquí de muntanya en circuits classificats com de màxima dificultat destinats a esquiadors experts. Aquests circuits queden fora del domini de l'estació, la qual no realitza activitat de supervisió ni cap manteniment en ells. En general l'esquiador de muntanya serà l'únic jutge del seu nivell de perícia i de l'elecció del circuit. Cal recordar que l'esquiador de muntanya assumeix tots els riscos i perills generats per la seva pràctica, sent l'únic responsable de la seva seguretat.

Els cinc nous itineraris, que se sumen als ja existents que estan gestionats pel Consell General d'Aran en altres zona de la vall, es troben en les àrees de Beret, Bonaigua i Orri compten amb diferents nivells de dificultat:

**Àrea Beret**

Circuit Molins

Amb origen en el mateix Pla de Beret (cota 1.850 m), discorre en paral·lel per la part externa de la Pista Molins (cota 2.200 m).

Longitud: 2.354 m

Desnivell: 350 m

Nivell: fàcil

Circuit Barlongueta

Amb origen en el Pàrquing de Beret, discorre en paral·lel per la part exterior de la Pista Barlongueta fins a la cota 2.338 m al cim del Tuc de Costarjàs.

Longitud: 2.786 m

Desnivell: 488 m

Nivell: mig

Circuit Crono Salomon - Ticolet de Dossau

Aquest recorregut està concebut com un circuit d'entrenament tècnic que té origen al Pla de Beret i puja en paral·lel per la part exterior de les Pistes de Cabanes i Ticolet, fins a la cota 2.515 m del Tuc deth Dossau.

Aquest itinerari, a més, serà l'escenari d'un concurs amb el qual es premiarà els 3 corredors que aconsegueixin els millors temps. Per participar, els interessats hauran de recollir la polsera Sportident a la torre de control, situada a la zona de Beret, i omplir un formulari amb totes les dades.

En finalitzar la temporada, es farà públic el nom dels guanyadors i s'efectuarà el lliurament de premis: Ski Minim per a la 1º posició; fixacions per al 2n lloc i unes botes per al 3r. A més, cada mes se sortejarà una motxilla Lab entre tots els participants.

Longitud: 2.967 m

Desnivell: 670 m

Nivell: difícil

**Àrea Orri**

Circuit Tuc del Rosari i Tuc de Baciver

Circuit d'alta muntanya per a esquiadors experimentats.

Amb origen al pàrquing d'Orri, discorre per una cura paratge fins i pot escollir acabar l'excursió al Tuc del Rosari (Cota 2.594 m) o al Tuc de Baciver (cota 2.644 m).

Desnivell: Tuc del Rosari 744 m

Tuc del Baciver 794 m

Nivell: molt difícil

**Àrea Bonaigua**

Circuit Muntanyó

Amb origen al Restaurant del Cap del Port ascendeix en paral·lel a la Pista Bonaigua, per la seva part externa, fins a la cota 2.510 m prop del cim del Tuc de la Llança de 2.656 m.

Longitud: 2.600 m

Desnivell: 438 m

Nivell: mig

Contactes d'interès:

http://lauegi.conselharan.org

http://www.visitvaldaran.com/cat/esqui-de-montana

Telèfon d'emergències: 973 6390 50

Pompièrs: 973 64 00 80

**Més informació:**

prensa@baqueira.es

www.baqueira.es

www.facebook.com/BaqueiraBeretEsqui

www.twitter.com/baqueira\_beret

baqueira\_beret